钦定古今图书集成/明伦汇编/闺媛典/第350卷 > 《纂文》 > 《赵悼倡后》
## 钦定古今图书集成/明伦汇编/闺媛典/第350卷 > 《纂文》 > 《赵悼倡后》

按刘向《列女传》：倡后，赵悼襄王之后也。前日而乱，一
宗之族，既寡，悼襄王以其美而取之。李牧谏曰：“‘不可。
女之不正，国家所以覆而不安也。此女乱一宗，大王
不畏乎’？王曰：‘乱与不乱，在寡人为政’。”遂娶之。初，悼襄
王后生子嘉，为太子。倡后既入为姬，生子迁。倡后既
嬖幸于王，阴谮后及太子于王，使人犯太子而陷之
于罪，王遂废嘉而立迁，黜后而立倡姬为后。及悼襄
王薨，迁立，是为幽闵王。倡后淫佚不正，通于春平君，
多受秦赂，而使王诛其良将武安君李牧。其后秦兵
径入，莫能距，迁遂见虏于秦。赵亡，大夫怨倡后之谮
太子，及杀李牧，乃杀倡后而灭其家，共立嘉于代，七
年不能胜秦，赵遂灭为郡。《诗》云：“人而无礼，不死何俟。”
此之谓也。